Телевизорын ҡабыҙып ебәрҙе. Бик диҡҡәт бирмәй, хәбәрен тыңлай-тыңлай юҡ-бар мәшәҡәт менән булашып йөрөһә, ҡолағына сағылғанды ишетеп, экранға текләне. Өфө янындағы коттедждар ҡасабаһында йәш кенә ҡатынды эт талаған! Ҙур ғына ҡап-ҡара эт эңерҙәрәк ҡайҙандыр атылып килеп сыҡҡан да быға ташланған. Тауышҡа йыйылышҡан кешеләр ҙә аралап ала алмаған, теге эт ҡатынды ботарлаған да ташлаған. Шунан ҡайҙалыр саптырып китеп олаҡҡан. Өй беренсә белешкәндәр, бер кемдең дә ундай эте юҡ. Теге ҡатын бер ерҙә лә эшләмәгән Анастасия Сафронова икән. Уның бизнесмен Николай Касатоновтың һөйәркәһе булыуы ғына билдәле...